B. Osobitná časť

K čl. I
 
K bodu 1 
V § 3 ods. 2 sa ustanovuje, kto nie je považovaný za aktívneho poľnohospodára. V § 3 ods. 3 sa ustanovujú podmienky, za ktorých platobná agentúra poskytne priame platby takémuto žiadateľovi, pričom podľa legislatívy EÚ sa priame platby poskytnú takémuto žiadateľovi, ak preukáže, že jeho hlavným obchodným alebo podnikateľským cieľom je výkon poľnohospodárskej činnosti. Z dôvodu zosúladenia § 3 ods. 3 písm. c) s pripomienkami Európskej komisie sa mení relevantná podmienka, ktorou je možné dokázať vyššie uvedenú skutočnosť. Poľnohospodár preukáže, že jeho hlavným obchodným alebo podnikateľským cieľom je výkon poľnohospodárskej činnosti, pokiaľ jeho celkové príjmy z poľnohospodárskych činností v poslednom účtovnom období predstavujú najmenej jednu tretinu celkových príjmov získaných v poslednom účtovnom období, za ktoré túto skutočnosť možno preukázať. 
 
K bodu 2
V zmysle usmernenia Európskej komisie nie je možné tzv. minimálnu činnosť, ktorú musí každý žiadateľ o priame platby vykonávať na poľnohospodárskej pôde tak, aby zostala v stave vhodnom na pastvu alebo pestovanie, vymedziť pre produkčné orné pôdy. Z dôvodu zosúladenia § 5 ods. 1 s usmernením Európskej komisie sa v tomto zmysle podmienka obhospodarovania ornej pôdy obrábanej na pestovanie plodín uvedená v písmene a) presúva do prílohy č. 2 „Pravidlá krížového plnenia“ ako podmienka dobrých poľnohospodárskych a environmentálnych podmienok DPEP 6 – „Udržanie množstva organickej hmoty v pôde vrátane zákazu vypaľovania ornej pôdy so strniskom“. 
 
K bodu 3
Legislatívno-technická úprava.

K bodu 4
Z dôvodu úpravy formálneho charakteru sa v § 11 ods. 3 písm. b) a c) vypúšťa slovo „chránené“. 
 
K bodu 5
Podľa § 11 ods. 3 písm. a) môže žiadateľ využiť plochu ornej pôdy ležiacej úhorom, aby splnil podmienky existencie oblasti ekologického záujmu, a to vo výške minimálne požadovaných 5 %. V novom odseku 4 sa spresňuje minimálne obdobie, počas ktorého takto nahlásená orná pôda leží úhorom na účely splnenia požadovaných podmienok existencie aspoň 5% oblasti ekologického záujmu. 
 
K bodu 6
Ak je žiadateľom o platbu pre mladých poľnohospodárov právnická osoba, platba sa poskytne, ak mladý poľnohospodár podľa § 12 odseku 1 písm. b) a c) má v roku podania žiadosti o platbu pre mladých poľnohospodárov nad touto právnickou osobou účinnú a dlhodobú kontrolu z hľadiska rozhodnutí týkajúcich sa riadenia, zisku a finančných rizík. Novelizačným bodom sa spresňuje, že podmienku účinnej a dlhodobej kontroly z hľadiska rozhodnutí týkajúcich sa riadenia, zisku a finančných rizík je mladý poľnohospodár povinný plniť nielen v prvom roku, ale v každom roku podania žiadosti o platbu pre mladých poľnohospodárov.
 
K bodu 7
            Uvádza sa prechodné ustanovenie k úprave účinnej od 1. januára 2016.

K bodu 8
Z dôvodu zosúladenia právnej úpravy s výsledkami konzultácii s Európskou komisiou sa podmienka obhospodarovania ornej pôdy obrábanej na pestovanie plodín uvedená v doterajšom § 5 ods. 1 písm. a) presúva do prílohy č. 2 „Pravidlá krížového plnenia“ ako relevantná podmienka dobrých poľnohospodárskych a environmentálnych podmienok v položke DPEP 6 písm. d) . 
 
K bodu 9
           Legislatívno-technická úprava z dôvodu odlíšenia požiadavky PH 2 a normy DPEP 7.
 
K bodu 10
            Do zoznamu krajinných prvkov podľa požiadavky hospodárenia PH 3 – „Ochrana biotopov voľne žijúcich živočíchov a voľne rastúcich rastlín“ a podľa požiadavky dobrých poľnohospodárskych a environmentálnych podmienok DPEP 7 – „Zachovanie krajinných prvkov vrátane zákazu strihania živých plotov a stromov počas obdobia reprodukcie vtáctva a v období hniezdenia“ sa okrem solitérov, skupiny stromov, terás a medzí zaraďujú aj živé ploty. 
 
K bodu 11
            V prílohe č. 2 „Pravidlá krížového plnenia“ sa upravuje znenie podmienky dobrých poľnohospodárskych a environmentálnych podmienok v položke DPEP 7 písm. b) z dôvodu spresnenia jej cieľa, ktorým je zamedzenie takému strihaniu živých plotov a stromov, ktoré má za následok rušenie hniezdísk vtákov počas obdobia ich reprodukcie a hniezdenia. 
 
K bodu 12
Na účely plnenia postupu „oblasť ekologického záujmu“ podľa § 11 ods. 3 písm. c) sa v zmysle platnej legislatívy EÚ krajinnému prvku „živé ploty“ priraďuje váhový faktor „2“. 

K bodom 13 a 14
Opravuje sa názov plodiny.
  
K čl. II
            Navrhuje sa účinnosť nariadenia vlády Slovenskej republiky od 1. januára 2016. 
Dátum nadobudnutia účinnosti návrhu novely nariadenia vlády je určený tak, aby jeho adresáti mali dostatok času na oboznámenie sa s novou právnou úpravou.